khistorydata/jeongjo-sjw-relations huggingface dataset:
정조 7년 · 목
敎曰。諭原春道嶺東嶺西士民綸音。宙合樓白綿紙粧䌙一件。西庫二件。五處史庫承政院弘文館備邊司各一件。閣上不粧一件。奎章閣提學金鍾秀兪彦鎬。直提學鄭志儉徐有防待敎尹行任原任提學李徽之李福源黃景源徐命膺蔡濟恭。原任直提學鄭民始。檢校直提學徐浩修。原任直提學沈念祖。原任直閣李秉模金憙金宇鎭金勉柱徐鼎修金載瓚。檢校直閣徐龍輔。原任直閣鄭東浚。原任待敎李崑秀。監印堂上行承政院都承旨鄭昌順。刑曹參判李亨逵。翻諺堂上行副司直沈有鎭。備局有司堂上議政府左參贊金華鎭。禮曹判書徐有隣。吏曹參判趙時俊。承政院右承旨李得臣。左副承旨李邦榮。右副承旨林錫喆。同副承旨安聖彬趙興鎭。司券全大重趙壽嶪。領籤李興潤。檢書官李德懋柳得恭朴齊家徐理修。各白綿紙粧䌙一件。議政府領議政鄭存謙。奉朝賀金致仁。領中樞府事金尙喆。判中樞府事徐命善。鄭弘淳洪樂性。領敦寧府事金熤。兵曹判書李★(土+甲)。關東句管堂上漢城府判尹金履素。京畿句管堂上成均館大司成沈豐之。關西句管堂上行副司直朴祐源。承政院注書李祖承。假注書鄭東觀。兼春秋金健修金鳳顯。各白綿紙不粧一件。戶曹宣惠廳五軍門內需司。各休紙不粧一件賜給。
정조 7년 · 강
命康津縣監。待下批給馬下送。
정조 7년 · 목
因全羅監司趙時偉。康津縣監閔永喆瓜滿代擇差下送事狀啓。敎以。此時本道災邑守令。不可不拔例差送。政官牌招開政。待下批使之當日給馬下送。
정조 7년 · 강
慶尙監司李秉模上疏自引乞遞。賜批。
정조 7년 · 목
疏略曰。有國之政。莫重於保民。方岳之職。莫大於年分。臣乃說得囫圇。語無條理。三等分邑。而未免混淆其面里。直請停還。而又復違越於格例。而茫不知其何爲而如此也。至若昨年停退條之便屬舊還。稍有省覺。自非難知者。而忽又看作新還。乃欲竝督。朝家德意。幾乎緣臣而不能下布。卽此一段。臣罪何贖。廟堂譴罷之請。失之太寬。而此又靳允。先施問備。感淚被面。而臣何敢以誨責之嚴截。廟堂之論勘。作爲自引之計。而臣本痼疾。雖在家間。少有事務。則往往悶塞。而忽叨重藩。添以憂恐。當其簿書之浩汗。酬接之繁多。未免前忘後失。臣若强其難祛之疾。仍據蔑效之地。則臣之重陷罪辟。有不足恤。而將於國計生民何哉。乞削臣職。嚴勘臣罪。批以。卿其勿辭察任。
정조 7년 · 목
以姜忱爲副修撰。安橚爲康津縣監。
정조 7년 · 강
召見承旨鄭昌順趙興鎭及下直守令于誠正閣。
정조 7년 · 목
予謂昌順曰。刊印之役。今至幾何。昌順曰。已印爲一千四百十件矣。予曰。卿亦勞矣。予命康津縣監安橚曰。康津今年入之次。而大抵不免歉荒。須於明日待城門開。勿爲歷辭。卽卽下去。
정조 7년 · 강
命時囚金載瓚更爲議律。 李基成添問目取招。
정조 7년 · 목
義禁府啓言。前安岳郡守金載瓚原情。泛稱遲晩。當請刑。而原任閣臣。請除刑推議處。敎以。不往任所。則明是其弟之瞞告。不能誡飭事。豈獨囚人之擔着。然其地處如何。春毗如何。而孤負至此。侮蔑至此。將何顔面。復登筵席。況全一齋齋任。無一人來參。而其弟又在此中。渠以大臣之子。閣臣之弟。無難冒犯。若有甚般所執者然。此朝家所以深惡而痛疾者也。今欲更令條對。殊非自初拂拭之意。又若在外一款。渠則脫空。不可以此勒勘。卿等論理草記議處。仍爲照律。又啓言。時囚金載瓚。其弟之假稱在外。屢次瞞告之狀。未及聞知。容或無怪。而身爲近密之臣。偏蒙春毗之恩。則其所圖報。宜倍他人。而弟兄之間。不能勉飭於平日。致有此辜負蔑法之擧。揆以義分。萬萬寒心。以此照律。杖八十收贖。奪告身三等。請放送。敎以。所照律。太不襯當。論以應爲而不爲可也。謂之不應爲而爲。不可。俄者論理議處之意。果安在哉。此草記勿施。更爲議律以入。又啓言。楚山前府使李基成口招。泛稱遲晩。而所犯罪狀。反覆嚴問。則打頰擣膝。雖已自服。此外諸條。或泛稱遲晩。復爲漫漶。究厥情狀。尤極痛駭。當請刑。而曾經宣傳官。請上裁。敎以。幺麼武弁。焉敢放恣乃爾。打顋擣膝二事。初何牢諱。棍隅磨擦一款。今始直告者。情狀萬萬駭痛。外此盤問諸條。皆不分明納供。究厥所爲。尤極無狀。更發問目捧口招。而萬一如前抵賴。嚴刑得情。斷不可已。以此添問目取招。
정조 7년 · 목
政院。以思運在外。啓請下諭。敎以。許遞。
정조 7년 · 강
命領敦寧金熤祿俸。更爲輸送。
정조 7년 · 목
戶曹以領敦寧金熤十一月朔祿俸輸送。則以爲負犯至重。不敢冒受云。何以爲之。敎以。令倉官更爲輸送。
정조 7년 · 강
命前注書尹行任敍用。還付翰林。
정조 7년 · 목
敎曰。聞有實病。雖已踏下。瞰其右位之俱不在館。任意移去。新進規避之習。不可長也。前注書尹行任敍用。令該曹口傳還付翰林。牌招入直。
정조 7년 · 목
承旨趙興鎭啓言。啓覆日子。今已擇入。而臣取考本院謄錄。則在前歉荒之時。多有退行之例。蓋其簿書期會之時。京外擧行之際。貽弊多端故也。今當災年。不可循例擧行。故敢達矣。敎以。然則退行。
정조 7년 · 강
勘放時囚金載瓚。
정조 7년 · 목
義禁府啓言。前安岳郡守金載瓚考律。杖一百收贖。告身盡行追奪。請放送。敎以。旣無制書有違之罪。則斷以此律。殊不襯當。瞞告與不敎二事。渠在任所。未必以此爲罪。如欲以判付辭意照律。豈無可照之律乎。考之斷例。必有本條別有罪名條。卿等何不審閱乎。此囚謂以本罪重。而犯時不知可也。此草記勿施。更爲詳考。卽爲草記。又啓言。遍考律文。則無相當可照之律。而只名例有曰。本條自有罪名。與名例罪不同者。依本條科斷。其本應罪重而犯時不知者。依凡人論云矣。今此載瓚。其弟假稱在外。係是詐不以實。而載瓚旣在任所。犯時不知。則不可直斷以私律。以詐不以實公罪。杖一百徒三年。請收贖放送。允之敎以。如有功議。各減一等。
정조 7년 · 강
都摠管黃仁點。戶曹參判柳義養。從縣道上疏乞遞。竝批下該曹稟處。
정조 7년 · 강
命咨文啓下後。承文院官員陪進奉安。謄送備邊司。
정조 7년 · 목
左承旨徐有防啓言。咨文中若有御諱則本院不敢以司謁入啓。而必請承傳色奉入。蓋是重事體之道。至於備邊司。則回公時混同竝置於文書中者。事體未安。臣意則此後咨文啓下後。招致承文院官員。陪進奉安後。謄送備邊司。以爲回公。實合事宜。故敢達矣。從之。
정조 7년 · 강
命松都三學生建祠時監董人加資。依例爲之。宣額鐫揭。留守擧行。
정조 7년 · 목
左承旨徐有防啓言。臣於待罪松留時。依聖敎林曺孟三太學生。建祠妥靈於本府泮宮之傍矣。祠屋畢役之後。固當一遵啓聖祠及杜門洞碑閣時監董人加資之例狀請。以竢處分。而緣臣遞歸。未及登聞矣。此是因特敎奉行之事。而又係朝家應施之典。則抛置未安。故敢達矣。敎以。依前例爲之。又啓言。三學生祠屋畢役。宣額一節。依古例令藝文館。備三望受點後。書寫官啓下書出。使禮郞請齎去鐫揭。從之。敎以。禮郞往來有弊。下送于留守處。使之擧行。
정조 7년 · 강
罷禮曹判書鄭尙淳。參判洪良浩。參議鄭啓淳職。
정조 7년 · 목
備邊司啓言。今日唱榜時。文科榜目。不卽待令。文武科賜花。亦不準數待令。以致擧行之遲滯。事極駭然。禮曹堂上從重推考。當該郞廳及禮賓寺內資寺當該官員。竝拿問嚴處。下吏令攸司請從重科治。允之。敎以。唱榜時。榜目不爲待令。則何以唱名放榜乎。榜目事體。尤有別於紅榜。此前所未聞之擧。該堂一竝罷職。提調不能檢飭。亦不可無罪。竝遞差。又敎曰。該寺提調遞差傳敎。勿爲頒布。
정조 7년 · 강
遞戶曹參判柳義養。
정조 7년 · 목
敎曰。在外戶曹參判許遞。
정조 7년 · 강
命承旨見窠。勿爲差出。
정조 7년 · 목
敎曰。近來承宣輩。一切院事。惟以推諉爲事。至於擇日啓辭事批答書出事。而駭然極矣。皆由遞易無常。不欲留意修擧之致。承旨見窠。今日政勿爲差出。使各專意職務。無得如前規避。
정조 7년 · 강
以金魯鎭爲禮曹判書。 李憲默爲戶曹參判。
정조 7년 · 목
敎曰。禮曹判書戶曹參判前望單子入之。
정조 7년 · 목
敎曰。政官牌招開政。○以權以綱爲校理。宋文載爲同經筵。徐晦修爲禮曹參判。
정조 7년 · 강
以朴喆源爲　明陵參奉。
정조 7년 · 목
禮曹。以來十一月初一日　明陵告由祭時。參奉李匡呂。身病不得進參。啓請改差。口傳差出也。
정조 7년 · 강
命江華留守。待開門議薦。
정조 7년 · 목
敎曰。雜科覆試。禮堂備三員擧行。係是定式。禮判交龜然後。可以出肅。江華留守未差之代。待開門議薦。
정조 7년 · 목
予曰。明日當御宣政殿。召見文武新恩。侍衛以內入直磨鍊。兵判進參可也。
정조 7년 · 강
命大臣備局有司堂上。北道句管堂上。明朝使之來待。
정조 7년 · 목
兵曹啓言。近仗軍士結束色書吏等査問。則渠等所告內。唱榜時。進善門及殿門內雜人嚴禁。故東西奔走之際。賜花閪失。實爲耳聞目覩。渠等亦無一介取去之事。嚴問之下。豈敢一毫欺隱爲供。故屢度盤問。終不直告。所當更問。而旣有取招以入之命。爲先捧供以入。敎以。九十朶御花入庭後。不足之數。如是夥然。如非曹屬之奪取。必是庭內之消融。禁喧吏卒不能詳察摘發。亦非曹屬之責乎。卿如是漫漶草記者。殊甚未安。卿則從重推考。行首色吏。如已決棍。分揀。行首近仗軍士。決棍十五度。其餘吏卒。特從寬典。竝放送。卿亦退去。
정조 7년 · 강
命姜遇復移送秋曹。依律勘處。
정조 7년 · 목
右捕廳啓言。本廳譏察軍官金嶸所告內。京居人姜遇復爲名漢。行止殊常。故執捉搜家。則有僞造樟標僞造印跡。執贓捉來云。究問其僞造情節。則所供內。渠於政院引陪代立時。每當都政及科試出榜之日。持政目與皮封。先往外任及參榜之家。則例有得食錢兩之事矣。上年見汰之後。不得出入闕門。故今此僞造樟標。專出於政事時及出榜日出入禁門之計。僞造印跡事。假作御將行下。以升頭塗朱踏之。以作印樣。此外無他情節云。多般嚴問。所供如一。僞造印跡。已是死罪。況且僞造樟標者。尤萬萬凶獰。自本廳別無更覈之端。請移送秋曹。依律勘處。允之。
정조 7년 · 강
景慕宮冬享時省牲省器。命當躬行。
정조 7년 · 목
禮曹。以來十一月初四日　景慕宮冬享　大祭親行時。省牲省器。親臨磨鍊取稟也。
정조 7년 · 강
以鄭志儉爲江華留守。備薦也。
정조 7년 · 목
敎曰。政官牌招開政。江華留守下批。又敎曰。江華留守下批。當日辭朝。禮判待交龜牌招。
정조 7년 · 강
御宣政殿。親受文武新恩謝恩。召見大臣備局有司堂上。領議政鄭存謙。右議政李福源。左參贊金華鎭。副司直徐浩修徐有隣。吏曹參判趙時俊。
정조 7년 · 목
存謙曰。近因諸路之告歉。萬機關心。而此際又伏承　景慕宮冬享親祭之命。方當初寒。易致損節。先王朝或有遣官替行之典。伏願深留睿思。勉回成命。予曰。予每當夏享。病未躬將。今適無疾。敢不親行。存謙曰。秋享旣已躬將。冬嘗之攝行。何損於聖孝。予曰。予意已決。卿勿更煩。予曰。新恩人次次進前。奏姓名居住可也。崔璧等以次進奏訖。予曰。武科甲科人。亦爲進奏姓名居住。予曰。新除江華留守肅謝後。仍爲下直可也。予曰。檢校直閣入侍。徐龍輔進伏。予曰。江華留守如已肅謝。入侍。鄭志儉進伏。予謂領右相曰。舊沁留狀啓見之乎。存謙曰。見之而此係兵食輕重。未知何以區處爲合事宜耳。福源曰。飢民皆望朝家之必有區處云耳。予曰。來歲之事。不可預知。今年所區劃者。出給可乎。志儉曰。此事不可預定。往視後從便出給。恐合事宜矣。予曰。沁都之事。卿旣任之。予可以紓憂矣。予命志儉曰。沁都雖非遠地。卿行將出。甚爲悵然。夫恩生於明。威生於廉。予以此八字勉卿。卿其往欽。
정조 7년 · 강
命北道移民與移粟從便停當。被災邑守令。待明秋率眷。
정조 7년 · 목
領議政鄭存謙啓言。北伯辭朝時。以兩西接境處飢民領率。受還於兩西附近邑之意陳達。則有備堂先爲往復於西伯之敎矣。今聞西伯之意以爲。領民來受。事多難便。不如穀物之量宜移轉云。而遠外事情。有難懸度。毋論移民與移粟。令兩道道臣相議。邑名與穀數。從便停當後。先爲具由狀聞之意。分付兩道道臣。海西亦依關西例。往復擧行事。請一體分付。又啓言。今年被災尤甚邑新除守令之未及挈眷者。待明秋率眷之意。請分付。竝從之。
정조 7년 · 강
命三道。海瀆之神卜日設祭。祭文令內閣撰進。
정조 7년 · 목
敎曰。昔在我　先朝壬戌。因北關運穀。特命三道道臣。各祭道內海瀆之神。以祈利涉。玆豈非今日所當遵述之事也。見方三道有船粟之擧。依壬戌例。洪忠道原春道慶尙道道內海瀆之神。俾各卜日設祭。原春道旣有宣諭使。慶尙道亦有督運御史。趁此裝發前擧行。待香祝下送。宣諭使督運御史爲獻官。虔誠行事。事畢後形止狀聞事下諭。洪忠道待開春船運。曾有下敎。設祭日子。自本道涓吉狀聞事下諭。祭文令內閣撰進。
정조 7년 · 강
判下兵曹。　景慕宮冬享時。隨駕軍兵磨鍊草記。
정조 7년 · 목
因該曹草記。敎以。禁衛營隨駕。御營廳留陣。禁軍二番隨駕。道路由弘化門。
정조 7년 · 강
命摠戎軍代番料布拮據之方。商確區處。 守廳軍代把。指一草記。
정조 7년 · 목
摠戎廳啓言。禁御兩營停番代。以摠廳軍入番。而米布拮據。就議三局將臣。指一停當。竝與名色哨數番所及料布等事。論理草記事命下矣。就議三局將臣。則訓鍊大將具善復以爲。軍制更張。決不可張大設始。今此變通。實爲停番時權宜之政。每當停番之時。訓局軍兵。依近來減數例分排。建陽門爲一百名。西營二十名。東營集春營廣智營各三十名。合爲二百十名。以本局元入直軍。每三日四百八十名。合爲通計。則一三日入番數。爲六百九十名之多。今若以摠廳軍。廣智營三十名西營二十名代入。則加番二百十名中。減五十名。一百六十名訓局軍。擔當代入。而比前減五十名數。實多惠澤矣。摠廳壯抄。散在畿邑。歉荒之歲。有難徵番。依禁御兩營停番時代入例。 摠廳無料在京標下四百餘名中。抄擇壯健軍隨率竝一百七十名。廣智營每番三十名。西營每番二十名磨鍊分直。則事甚便當。料則依訓局閑良軍料規。每名七斗。布則亦依計日布例。入番時計給。則六朔料米爲四百七十六石。布爲五同五疋。此軍則無巡邏習陣等役。料布亦甚不薄。無料者之得料布。兼爲救活之策。料米布則兩營停番米六朔所餘。各爲二千四百餘石。賞格布三當番。各爲九同零。摠戎軍劃給之數。兩營各米二百三十石零。布二同二十疋零。以此磨鍊劃給。則少無過濫之弊。事在他營。不敢直請云。御營大將李柱國以爲。取考摠戎廳謄錄。則庚午以前。本廳鄕壯抄。每年三冬。有入直於廣智營之例。庚午以後停罷矣。今當禁御兩營鄕軍停番時。以摠廳壯抄。依古例替直於廣智營。則摠廳壯抄。皆是畿邑鄕軍。而畿內軍兵。以失稔有停番之敎。似不可徵立。以無料標下軍八百餘名中。在京者爲四百餘名。其中抄擇一哨數。每三日五十名。輪回守直於廣智營。料米則每名九斗定給。一朔米爲六十石。當此大無之歲。摠廳京軍。有得料生活之道。鄕軍無治裝上番之弊。京鄕軍兵。彼此俱便。而至於布。則禁御兩營鄕軍。初無給布之規。此則置之。六朔放料合爲三百六十石。六十石先以摠廳留穀中取用。其代以該廳間年所受關西小米一千石。作大米添餉條中推移還報。事甚便好云矣。臣營壯抄軍。俱在畿邑。當此歉歲。徵立一款。臣不敢輕議。而本廳無料標下軍在京者四百三十餘名。就其中竝隨率一百七十名。分作三番。哨官一員領率入直於廣智營。依禁御兩營標下軍停番時代入例擧行。則事甚便宜。至於料米布。每名以九斗磨鍊。則不必加布。依訓局閑良軍料規。七斗頒給。則不可無計日布。料布竝給面目。似勝於單給九斗米。米布出處。臣營元支放無計給之道。方在報備局變通之中。無路辦出矣。禁御兩營停番米布有裕。勢將以此米布區劃。事甚便好。臣不敢仰請。而禁衛大將李敬懋。與臣議別無異同云矣。敎以。軍兵出自本廳。料布責之禁御。何異於楊飯高役。且以行般人事道理言之。本廳形勢。雖曰難辦。事係宿衛。何等莫重。而升米寸綿。不欲拮據。得不顏厚乎。替把中建陽門一百名。以訓局軍依例使用。集春營廣智營。每營各三十名。合六十名。自本廳代把。料布三分二。依草記令御營廳量宜劃送。三分一。自本廳擧行。拮據之方。與諸將臣商確。如無好道理。就議廟堂。從長區處。擧行形止。論理草記。西營軍二十名。東營軍三十名中。減十名合四十名。以守廳軍代把。無所不可。初則欲以壯抄。依前徵番之故。只及於本廳。而今則定以京標下作隊立番。到此京標下則一也。鄕軍門則一也。摠廳所行之事。守廳豈可不爲。且其該將臣。與凡文宰有異。其在重宿衛之意。豈云難易。此意言于該廳。亦令措一草記。
정조 7년 · 강
命掌試都事。竝改差。
정조 7년 · 강
有政。吏曹參判趙時俊進。
정조 7년 · 목
敎曰。今番新榜。有年過七十六十人。不待分館。依例陞六。今日政作窠調用。○以具善復爲判義禁。金魯鎭爲知經筵。嚴璹爲知義禁。
정조 7년 · 목
予曰。都承旨尙在校書館否。注書出去知入。朴能源回奏曰。尙在校書館云矣。予命持北道綸音草。往校書館。傳于都承旨。使之初二日前畢印以入。
정조 7년 · 강
推京畿監司沈頤之。
정조 7년 · 목
敎曰。近聞畿內一二邑。宮房有土處徵賦。無異常年。民不枝梧。外此諸道。亦可反隅。且宮房如此。營門衙門之有折受有此庄處。作弊必當如前。朝家申飭果何如。今番綸音中諄複之語。又何等丁寧。而一時抽栍。有此數邑摘發。身在旬宣之地。不曾着意察飭者。難免溺職之責。京畿監司沈頤之推考。自廟堂枚擧此意。更爲行會諸道監司處。如復任他。或致現露。自道伯另當重勘。竝以此意。各別嚴飭。
정조 7년 · 강
命推考房出代間。吏房兼察。
정조 7년 · 강
命摠戎使徐有大。越俸分揀。
정조 7년 · 목
敎曰。莅任屬耳。無怪其生疏。今番草記。足以掩過。摠戎使越俸分揀。
정조 7년 · 강
汰拿事變假注書崔雲翰。
정조 7년 · 목
敎曰。事變注書汰去。令該府拿處。
정조 7년 · 강
召見承旨徐有防。有司堂上徐有隣于誠正閣。
정조 7년 · 목
予曰。北道綸音。姑勿印刊。予授有隣綸音草曰。卿須持此。往示大臣。問議以來。予曰。明日柑製。以圓點設行。予曰。北道綸音。大臣以爲如何。有隣曰。大臣皆以爲聖敎辭意。委曲惻怛。有足以感孚人心。北民聽此。孰無歡忻感激之也云矣。
정조 7년 · 목
敎曰。逖矣北路之人。睠玆關北一路。　王跡所基。仙寢所奉。卽我家豐沛之鄕也。自在我　列朝。眷顧子惠之政。輒先於玆土。身蠲夫里之布。田減什一之租。　隆恩厚澤。與天無極。逮予寡昧嗣服以來。唯　先志是承是述。蚤夜一念。常勤北顧。咨爾北路黎庶。尙有以知予意諒予心也。大抵本道距京師。幾千有餘里。地接兩春之界。天設五嶺之險。健兒比於朔方。良馬同於冀北。民之質矣。俗尙敦厚。行不齎糧。隣有分粟。第其土地素稱磽确。生理本自貧窶。旣無三南稻絮之美。又乏兩西財貨之饒。其穀則黍粟菽麥。而多歉少稔。其產則髢葛茸蔘。而少利多害。朝家雖勤於懷綏。官吏多失之撫摩。所以前後軫恤者。諒繇於是。矧玆今年。極備爲災。自夏徂秋。未見數日之曝。惟峽及野。絶稀一穎之收。膏沃之壤。間或垂黃。斥鹵之地。幾乎無靑。錢鏄不庤。甔石無贏。甚至橡栗俱病。菜莖不熟。携筐采采。猶患啼飢。顚連之形。若不保朝夕。數十萬生靈。幾何不至於盡劉。噫嘻惟予否德。誠未格天。天之降災。豈曰無自。咎實在予。民則何辜。噫歉歲賴活。亶資貿遷有無。本道則兩關來往。只是一條路耳。疆界截遠於諸道。飛輓最艱於相須。號呼而憐之者誰歟。顑頷而察之者誰歟。敝褐能蔽體歟。糜粥能糊口歟。向在丙年之歉。略施恤隱之政。以救汝濱死之命。誰意今日。値此大無。使吾北民。重罹饑饉也耶。顧今六道告災。殆至應接不暇。而每念北民。尤安忍忘諸。若係拯救之策。有不容少緩。監賑之使。出自近密。按節之臣。取其聲績。勅令刻日往赴。且撫且賑。嗟我北民。庶可回是而獲奠歟。至于蠲貸。尤屬急務。舊還餉。尤甚之次稍實邑。竝行停退。新還餉停退。則尤甚邑尤甚社里折半。尤甚邑之次社里之次邑尤甚社里三分一。尤甚邑稍實社里之次邑之次社里稍實邑尤甚社里四分一。之次邑稍實社里稍實邑之次社里五分一。稍實邑稍實社里六分一。代捧則尤甚邑折半之次邑三分一。稍實邑四分一。南北關大同布尤甚邑尤甚社里折半。之次社里及之次邑尤甚社里三分一。之次社里四分一。限一年停退。南北關內奴婢宮房奴婢寺奴婢貢米布錢雜物及役價。南關各邑三手軍布。倂限一年蕩減。南北關度支所納蔘布。南關所儲備局句管奴貢米。營邑月課米。御甲胄價布。倂留補賑資。南關船稅錢劃給貿鹽。南北關每朔朔膳及三名日物膳方物。限明秋停止。本宮別差所營海戶所納各等進上。亦限明秋停減。賑穀幾萬石。見方略綽排劃。而奴婢貢一事。最爲爾等痼弊。以是予誠不忍過費。別儲內需一庫。名曰補民。蓋爲吾民水旱之備也。他路補賑。尙且發帑。矧乎若錢若布。皆出於爾等。爾等方塡溝壑。予其可不之恤乎。今下錢三千緡。布三百疋。以補原賑外別巡之需。唯玆之惠。曷足以救得屢十州飢氓。御膳御服之竝命補賑。亦非謂此物足以飽爾腹煖爾體也。良以投醦於河。人未必盡醉。所貴者心。又若　慈殿　慈宮進獻。非予之所敢擅停。而謹遵　慈旨。竝許停免。咨爾北民。知此乎否。外此接濟之方。更命監賑使及道伯。隨所見馳聞。續當就次採施。嗚呼苟利於民。飢膚何惜之敎。卽吾　先王之詔敎予小子。而銘在心曲者。不敢斯須或忽。曩也爲南民誦之。獨於北民。不知然乎。嗚呼爾等。欲居則無穀可食。欲散則無他可歸。其勢誠窮而其情誠可哀也。苟使爾等。散而可活。則予豈拘汝縶汝。而不令其散哉。顧今嶺東饑。畿甸饑。兩湖亦饑。雖散散且焉之。爾且往而誰爲之食以哺爾。爾且往而誰爲之室以處爾。計將轉輾漂流。以底于死亡而後已。與其之他而竟不免死。曷若守此而以冀其生乎。國家之儲積雖乏。尙可以分賑。尙可以排還。無依者付賑。有土者受還。姑且忍耐。挨過來春。天其或者不棄我民。貽我來牟。則饑者可飽。病者可甦。爾等各詳念。自擇於斯二者。玆將察眉之意。誕宣敷心之諭。爾等有恃無恐。另圖奠居。庸慰予宵肝之念。逖矣北路之人。○敎曰。北道綸音。才已頒下。自廟堂枚擧綸音中條件。申明知悉於北關監賑使及道伯處。另加親執照察。使朝家蠲恤之擧。期有實效。因此又有下敎者。近日諸道蠲惠條件中。自各營門各衙門各宮房擧行之事。必須逐一分付。可無眩於擧行之弊。亦自廟堂詳細措辭分付。營門衙門宮房。分付之後。萬一有毫分違越之事。各該官長。難免重勘。一體嚴飭。
정조 7년 · 강
命原春道公都會覆試。待明秋合設。
정조 7년 · 목
原春監司徐鼎修狀啓。公都會覆試。待明秋合設事。敎以。依狀請施行事回諭。
정조 7년 · 강
命東西營入番軍料布。禁營停番條中取用。
정조 7년 · 목
守禦廳啓言。守廳代把指一草記事命下矣。今因禁御營之停番。有此守摠廳之代直。宿衛體重。不得已變通。則事勢難易。有不可論。謹依聖敎磨鍊擧行。東西營各二十名入直。而定爲三番。交替入直。則竝隨率當用軍一百三十六名。本廳屬京標下無料軍中。擇其壯健有根着者。別定哨官。領率輪番。而料布則每名每朔料米七斗及計日布。限六朔通計。當爲米三百八十石十二斗。木四同三十三疋零。則依摠廳例。禁御兩營中。使之磨鍊輸送。三分一則自本廳謹當拮據。以爲接濟之地。請依此擧行。允之。敎以。料布三分二。自禁營就其停番軍料布賞木條中。取來需用。
정조 7년 · 강
行召對于誠正閣。閣臣徐龍輔。承旨林錫喆。玉堂林濟遠姜★(人+寅)。假注書朴能源。史官李崑秀尹行任。
정조 7년 · 목
敎曰中官金允謙拿處。
정조 7년 · 강
汰拿備邊郞閔致愼鄭弘哲。
정조 7년 · 목
敎曰。莫重傳敎。經宿掩置。不卽擧行。備邊郞所爲。萬萬無狀。行首備邊郞及當該備邊郞。爲先汰去後拿處。
정조 7년 · 강
詣 宗廟展拜。行省牲省器。
정조 7년 · 목
具翼善冠袞龍袍。乘輿出協陽門降輿。乘輦出敦化門。詣 太廟降輦。乘輿入齋室。改具冕服。詣版位行四拜禮。○予曰。 廟司提調戶禮判入侍。而戶判若不隨駕。則次堂入來可也。○詣 殿內。各室奉審。 明聖王后丙辰上尊號 册寶奉審訖。詣省器位。行省器。仍詣 永寧殿版位。行四拜禮。詣 殿內奉審。 昭憲王后甲子乙未兩年 册寶。奉審訖。還入齋室。改具遠遊冠降紗袍。詣省牲位省牲時。予曰。掌牲令行步遲緩。擧措駭妄。問名以入。予曰。近來具僚。雖曰怠慢。新進之人。焉敢如是倨傲。不待。傳旨。令該府直捧囚單子可也。予曰。初獻官入侍。予曰。 大享攝儀。在予追遠之心。實有如不祭之歎。卿等虔誠將事。另飭諸執事。各別淸齋。從後摘奸。若或有現發之事。其罪當加於掌牲令。以此意預爲指揮可也。領議政鄭存謙曰。聖敎至此。臣等敢不惕念擧行乎。○還入齋室。改具翼善冠袞龍袍。乘輿出 廟門。命 廟司入侍。予曰。 殿內修掃之節。太不致潔。常時若能檢飭。豈有如是之理乎。鄭東敎旣是久任。則尤焉敢如是怠忽。此後另加惕念。無犯罪過可也。予曰。還宮後。都承旨詣 太廟 祭物 祭器 祭井。諸執事奉審摘奸以來。因駐輿。命入樂工服色。看品後。予曰。戶郞入侍。予曰。樂工服色。雖難改備。衣縫之綻裂。皮弁之傷破。次次修改可也。出洞口降輿乘輦。○敎曰。侍臣班次。不能成列。此後該房嚴飭可也。○入敦化門降輦。乘輿由協陽門還內。
정조 7년 · 강
召見承旨趙興鎭于誠正閣。仍行召對。閣臣鄭志儉。承旨李獻慶。玉堂林濟遠李太亨。假注書金孝建。兼春秋金鳳顯。史官尹行任。
정조 7년 · 목
講國朝寶鑑。○予曰聞關北亦判大歉云。唉彼遠民。何以聊生。每一念及。寢食靡安。承旨亦聞消息否。興鎭曰。臣亦聞知。而姑無流離之患云矣。予曰。明春賑恤。各別申飭然後。可免捐瘠之歎。而丙申年。差遣御史監賑。而亦無實效。可勝歎哉。予曰。下番纔經洪忠道京試官矣。湖中士習。與科場果何如耶。太亨曰。科場不至亂雜。而士習則無異前日。故多般曉喩。亦爲嚴飭矣。予曰。沿路民事何如。太亨曰。沿路所見。多有慘然處。聞文義燕岐西原等邑。則亦不至大無云矣。
정조 7년 · 강
灌瓚獻酌。命加坫。佾舞工人等。分饋餕餘酒。
정조 7년 · 목
敎曰。四鼓已屆。勿以日寒草草成禮之意。傳于獻官。酌則灌瓚獻酌。皆加坫事。亦爲傳之。佾舞工人等禮畢後。獻官親執分饋餕餘酒事。一體傳之。
정조 7년 · 강
汰拿典牲令韓商新。
정조 7년 · 목
敎曰。典牲令韓商新爲先汰去。令該府拿處。其代口傳差出。
정조 7년 · 강
命諸囚擧行。撤漏前草記。
정조 7년 · 목
因禁府囚徒。敎以。日寒斗緊。時囚中李邦城汰去放送。宋銓崔道彬徐範修。開坐間保放。金德老削職放送。金聲訥令內府決杖次。付過放送。趙武範不過無妄之犯。罷職放送。韓商新仍。皆令卽爲擧行。形止撤漏前草記。又因刑曹囚徒。敎以。旣非死囚。則當此極寒。宜有軫恤之擧。輕囚中權漢復金載夏車雲䎘趙雲翼高瀛高瞻李弘濟洪聖郁鄭學溫安聖輔等十名保放。待日稍暖。開坐決處。保放諸囚。卽爲擧行。形止撤漏前草記。
정조 7년 · 강
分揀時囚朴能源。
정조 7년 · 강
召見承旨趙興鎭鄭志儉于誠正閣。
정조 7년 · 목
予曰。方物事。日前次對。旣命覆奏。紙契貢人之弊。可有少紓之道耶。興鎭曰。彼中移準甚多。且戶曹留在。亦備八起。貢價上下。亦爲無意矣。予曰。今番則以二起入送。貢價自當上下矣。○予曰。生進待令後。卽爲微稟。唱榜勿爲遲滯之意。分付該房。予曰。唱榜時易致喧聒。雜人之攔入。各別禁止事分付。
정조 7년 · 강
設生進放榜于仁政殿。
정조 7년 · 목
予命注書。日前自備局。行關於原春全羅兩道。催促年分磨勘狀啓矣。何日自京發關。而何間當抵該營耶。問于備局以入。在學曰。日前修正日記。多有訛誤處。當該注書。自明日使之來會闕外朝房。詳細考準。刪正錯誤。恐合事宜矣。予曰。莫重日記。豈可疏忽。所奏甚好。依此爲之可也。予曰。舊灣尹今月望日內。使之來囚之意。傳撥分付於箕伯處。
정조 7년 · 강
命政官。待開門牌招開政。
정조 7년 · 강
遞大司諫南玄老。執義洪文泳。掌令安鼎大。持平李泰永洪秉益。正言崔守魯。
정조 7년 · 목
府啓中。以玄老等詣閤稽緩。聖敎截嚴。惶忸無地。勢難仍冒。請竝遞差。從之。
정조 7년 · 강
秋曹。以衛外擊錚人原情覆啓。
정조 7년 · 목
刑曹啓言。昨日動駕時。春川居趙和鎭。擊錚於衛外。故取考原情。則渠以木商。貿置木物。進排於丙申 山陵都監及 景慕宮營建都監。而受價之日。渠往近畿。未及待令。則內都庫貢人趙得成等。假稱本主。受出木價二千一百十兩。故白活都監。移關刑曹。得成等嚴刑督徵。而無路責出。姑待後受價。而前後受價。將至二萬兩。終不備給。且戶曹實入中。未上下零數。爲五百餘兩。而尙未受出。故。渠以他債。被拘見督。生出無期。亟令戶刑曹。相考文案。卽爲推給云矣。事非四件。而敢以木價推尋事。肆然呼籲。萬萬無嚴。依律嚴處。而本事則旣係民隱。故取考本曹訟案。則趙得成輩之受價偸食。果如所訴。此則自本曹査實推給。戶曹又有未受價云。請令該曹査處。允之。
정조 7년 · 목
具翼善冠袞龍袍陞座。生進新恩。行四拜禮。予命進前。各詢姓名訖。退出。予曰。近日開門差晩。政院申飭。
정조 7년 · 강
命闕內各司。當夕貯水。以備不虞。
정조 7년 · 목
兵曹參知鄭存中啓言。禁火一節。纔有飭敎。而內自宮中。以至闕內各司。先行貯水之政。俾盡防微之道然後。亦可以上行下效矣。臣方入直兵曹。故四所內各司日用之釜鼎甕罌之屬。皆令當夕貯水。以備不虞。而近來事不徑筵稟。則凡所擧行。易致疏緩。且以今日入侍諸臣言之。自其家各皆依此爲之。則其爲實效。必有勝於各該部之以言曉諭。故敢達矣。從之。
정조 7년 · 강
召見承旨趙興鎭。檢校直閣徐鼎修于誠正閣。
정조 7년 · 목
予曰。灣尹追榮單子。何不入啓也。鼎修等曰。拘於政格。不得爲之云矣。予曰。此人卽大院君子孫。與他自別。以吏曹爲之。而亦於今日政擧行事。分付政廳。予命兼春秋金建修曰。爾馳詣 宗廟　景慕宮　社稷。摘奸以來。
정조 7년 · 강
正言洪樂恒陳疏乞遞。仍請興恩副尉鄭在和譴削。賜批。
정조 7년 · 목
疏略曰。臣所叨之職。卽臣從前蔑效之地也。且得輪感。症形危若。召牌之下。進身無路。伏願特許臣鞶帶之遞。臣於乞免之章。不宜贅說。而略此陳焉。儀賓雖曰內朝。凡於休告。必請朝家之由暇者。法意有在。而近聞興恩副尉鄭在和。其父曾尹箕城也。無暇擅行。來往無常。爲弊多端。及其父遞歸之後。猶復托以遊覽。多率趨從。橫行州郡。無處不往。漁色之謗。策應之費到處狼藉。官民受弊。守令畏縮。商旅避匿。一路騷然。噫渠以崇品儀賓。若有一分嚴畏之心。安敢初不請告。擅行京外。貽弊鄕邑。若無顧忌。一至於此哉。亟施譴削之典。斷不可已也。批以。寂寥之時。有此官箴之說。極用嘉乃。然批旨之尙稽至今。誠以本家爲朝廷羞恥耳。渠本無知覺。早晩犯科。固已料之。所請依施。本事一猶爲怪。至再至三。而極意助長。甘心欺瞞。鄭麟煥本職汰去。令該府拿問嚴勘。身爲方伯。目見潛行之擧。不惟不禁。反或延見。則所失尤係不輕。當該監司。難免重勘。令政院査實現告以啓。爾其勿辭。從速察職。
정조 7년 · 목
以洪秉纘爲大司諫。李福徽爲執義。盧瑞國爲掌令。李百亨姜忱爲持平。孟至大爲正言。
정조 7년 · 강
持平李百亨避嫌乞遞。賜批。
정조 7년 · 목
避嫌略曰。向於常參次對時。以誤着時服。旣被承宣之請推。及其避嫌之際。徑先進伏。又被右僚之請罷。臣之不似。於是乎益著。臺端一步。便成自劃。又以臣爲持平。召牌儼臨。怵分畏義。僶勉出肅。仍因行公。萬無其路。請命遞斥。批以。勿辭。亦勿退待。
정조 7년 · 강
命崔誡道。直赴殿試。
정조 7년 · 목
敎曰。去辛丑秋等試射。武藝廳兼司僕崔誡道。柳葉箭一巡四中。去辛丑冬等試射。武藝廳兼司僕武藝廳兼司僕崔誡道。柳葉箭一巡三中五分。去壬寅春等試射。武藝廳兼司僕崔誡道。柳葉箭一巡三中。去壬寅夏等試射。武藝廳兼司僕崔誡道。柳葉箭一巡二中。去壬寅秋等冬等。今癸卯冬等試射。武藝廳兼司僕崔誡道。柳葉箭各一巡合十六中。一日之內。各等通計直赴殿試。
정조 7년 · 강
行召對于誠閣。召見備堂。承旨李在學。閣臣尹行任。玉堂林濟遠林道浩。假注書金孝建。兼春秋金健修金鳳顯。有司堂上徐浩修徐有隣趙時俊。
정조 7년 · 목
講國朝寶鑑。○敎曰。原春道年分狀啓來到。備局有司堂上入侍。○予曰。原春道年分狀啓。今方入來。而民憂關心。不遑聽講文義。則後日當論。姑爲撤講可也。仍問浩修等曰。卿等見原春道狀本否。浩修等曰。俄者入來。故自外得見矣。予曰。年事之失稔酷矣。民情之望哺切矣。王化隔絕。無異關北。民產奠安。有殊湖南。如非朝家拔例之惠。道臣覈實之政。無以聊生。而今此狀啓。還上則泛請停退。而尤甚稍實。不爲區別。災政則雖請加得。而畓結田總。似爲混淪。只言軍布之難捧而不及自布。始擧嶺東之被災而不分嶺西。如此分等之啓。曾所未覩。今欲更令修啓。則去來之間。民當泄鬱。依請許施。則擧行之際。事無綜核。眞所謂左右莫省者也。卿等各以所見仰奏可也。浩修曰。臣等亦見狀本。而語意全沒摸捉。分數太無稱停。還上停退則不言尤甚稍實。災結請得則混入虛結虛卜。其他魚鹽稅入居錢。軍米布宮營納。一竝停退爲請。若然則原春一道。殆無可爲之事矣。雖曰爲民之意。而亦不當如是過濫矣。予曰。苟利於民。何妨其過濫。而但其所請。殊不稱當矣。然而所請如此。還上與身布宮納等諸般民役。一竝許施何如。有隣曰。聖敎則專出於爲民盛意。而朝家每每如是。則軍國之用。嗣歲之憂。將有所難處者矣。以區別災實。分等面里之意。前後申飭截嚴。而又爲如此。道伯軍。亦不可置而勿論。似有別般處分矣。予曰。卿等就議大臣後還奏。民憂關心。寢不能寐。夜色雖爛。當待卿等之回。始爲就寢矣。浩修等問議大臣後還入。予曰。大臣云何。浩修等曰。大臣之意。亦如臣等所見。別無異同。蓋朝家所恃恤民者方伯。而方伯如此。何以接濟窮民。奠安流氓。以副聖上視傷矜念之德意也。道臣之勘罪。斷不可已云矣。予曰。凡係民事。曾無留宿判決之事矣。今此狀本。實難容易決截。待明朝當有處分。卿等退去可也。
정조 7년 · 강
遞大司憲鄭一祥。大司諫洪秉纉。執義李福徽。司諫金和中。掌令洪宗藎盧瑞國。獻納趙錫穆。正言孟至大。以李在協爲大司憲。南玄老爲大司諫。金載人爲執義。洪彥喆爲司諫。李延伋爲掌令。申獻[致:I-PERSON]權爲獻納。李錫夏爲正言。
정조 7년 · 목
政院啓言。式年文科覆試監試官。兩司各一員。明日當受點進去。而或在外。或疏批未下。無以備員受點。何以爲之。敎以。違牌及在外人許遞。前望單子入之。又以致權方在罷散中啓稟。敎以。敍用。
정조 7년 · 강
命領相家。遣御醫看病。
정조 7년 · 목
敎曰。聞有所愼。籌坐賓筵。俱不得進參云。領相家遣御醫看病。
정조 7년 · 강
命禁府時囚。明日開坐。捧供以入。
정조 7년 · 강
秋曹。以罪人具仁遠獄事更覆啓。
정조 7년 · 목
刑曹啓言。廣州罪人具仁遠獄事。更加商確草記事命下矣。更取本案。反復考閱。則蓋其倉庭起鬧。闕外叫聒。具仁遠李漢成。卽其首唱。仁遠初招。稱以往于食主人家云。而畢竟面質。渠又見屈。則時日稍久。敢使其妻。肆然呼籲者。尤極絕痛。至於鄭時輝。雖云不往倉所。而若其投石一款。三囚一辭承款。則到今成案之後。決難容易傅生。渠輩所犯。旣係作拏於禁門。則雖劓殄無遺。固無所惜。而特因伊時聖敎之必欲區別首從。有此三囚査得之擧矣。闕門投石。今古所無之變怪。而與向宮殿投磚石。似無異同。今若傅之惟輕。不爲置辟。則將無以嚴法綱懲亂民。請以待詳覆擧行。允之。敎以。以近日草記。竝爲載錄於來頭詳覆文案。
정조 7년 · 강
命罪人柳憲周等移配他道後草記。
정조 7년 · 목
敎曰。災邑編配。主客俱困。三陟罪人柳憲周。以渠所犯。不可因此輕放。移配他道。高城罪人崔復煥奴儉用孝得。襄陽罪人李五福婢雪云禮。歙谷罪人宋泰潤。三陟罪人鄭奉祥等。勿論本道他道。稍實邑中。無從流處。散配後草記事分付。
정조 7년 · 강
校理林濟遠上疏請原春監司蔡弘履罷職。賜批。
정조 7년 · 목
疏略曰。今年年事。在在歉荒。而關東一路。被災尤酷。賙濟之責。專在道臣。該道狀本。雖未得其詳。而第以筵席上下酬酢推之。其言之專無頭緖。所請之太沒稱停。槪可知矣。災政則嶺東嶺西元無區別。糴政則尤甚稍實亦無分數。身役之請蠲而泛稱軍米。土稅之要減而混及浦產。言言疏漏。節節糢糊。至如向日擅分之失。已經大僚論責之擧。以朝家寧失之義。雖或任其淆爽。一例準施。來頭實惠。恐難責效。文人本疏於吏事。荒政尤重於平年。不可以一時迎送之弊。或忽於九郡賙恤之方。臣謂原春監司蔡弘履。亟施罷職之典。申飭銓曹。另擇其代。使東民得蒙實效。斷不可已也。批以。所請依施。
정조 7년 · 강
備局。以關東分等狀覆啓。
정조 7년 · 목
備邊司啓言。卽見原春監司蔡弘履分等狀啓。則江陵等九邑置之尤甚。旌善等八邑置之之次。原州等九邑置之稍實。仍以爲。今年年事之大歉。專由於田農之全失。災結之夥然。勢所固然。元俵災三百結外。二千三百五十結。特爲加劃。其他後錄諸條。令廟堂稟旨矣。其一。尤甚九邑。之次稍實邑新還。決無準捧之勢。而不敢分數仰請。恭俟朝家處分事也。其一。嶺東九邑當年條軍米布。待明秋徵捧。其他各邑尤甚面。一體停退事也。其一。原州均廳納大米。依昨年例。以錢代納事也。其一。旌善郡春牟四百石。耳牟一千石。依昨年畿甸牟麥例。待明年麥秋。本色捧上事也。其一。嶺東九邑。今秋等漁鹽船稅。姑令退限。待開春。竝春稅一時同納事也。其一。各軍門屯稅及各宮房各衙門有土免稅。依民田踏驗例。從實收稅也。其一。勿定配所於尤甚之次邑。而尤甚邑來配罪人中。該曹所管徒流罪人。道內稍實邑移定事也。其一。推奴徵債。限明秋嚴防事也。災實分等。有國大政。民情之緩急。蠲惠之多寡。惟道啓是按。而今此原春道臣分等狀啓。新還穀則謂以尤甚之次稍實邑。決無準捧之勢。而混請處分。苟如是也。關東一路。將無糶糴而後已。當年條軍米布。則始擧嶺東九邑。而泛稱其他各邑尤甚面。所謂他各邑。果指之次邑耶。稍實邑耶。毋論之次稍實邑。雖有尤甚面。似不可比同於嶺東九邑。而初不分數區別。竝請一體停退。已涉疏舛。而軍與民一也。只請軍米布。不及身貢米布者。尤莫曉其故。至於災結。該道原畓總。合爲三千九百五十結零。而今此所請。通計元分俵。則恰滿二千六百五十結之多。竝指田災推可知。而狀辭中。又以今年歉荒。由於田農之全失。而本道元總。田結爲多。災頉之如是。誠無足怪爲言。年分磨勘時。若有田災混入之弊。則一依擅分例。道臣拿處。昭載事目。混入猶然。況直請乎。以此數三件事觀之。各邑分等之詳審。所請諸條之的當。有未可知。狀辭勿施。該道臣依事目拿問處之。而至於嶺東九邑。雖以傳聞言之。實非尋常災荒。其在朝家懷保之道。宜有別般蠲恤之擧。若或更待分等。無以慰安民情。新還餉限三分一停退。軍米布竝與身貢米布而折半停退。今年秋等漁鹽船稅。限明春折半停退。平陵驛所納京畿入居錢。限明秋差退。各軍門屯稅。各宮房各衙門有土免稅。雖在平年。不可準捧。況當災歲。豈容白徵。亦令從實執卜事。請竝卽姑先知委。允之。敎以。目今本道民事。一時曠務可悶。新伯待下批。一兩日內。使之辭朝。念彼東民。自來貧窶。在常年尙難奠業。況今年歉荒。挽近所無。又如嶺以東九郡遑汲之狀。尤有甚焉。道伯之以此實狀。果不登聞。誠有罪矣。在朝家軫恤懷保之道。豈可諉諸道伯之憒憒。不思所以拔例賙窮乎。嶺東九邑中最尤甚面。新還餉折半停退。軍保及身貢米布。全數停退。其餘各面新還餉。三分一停退。軍保及身貢米布。折半停退。漁鹽船秋稅。九郡最尤甚處。全數停退。餘則折半停退。平陵祥雲兩驛入居錢。限明秋停退。各軍門各衙門各宮房屯稅土稅。勿論尤甚之次稍實。一依民田例。從實執卜。無或一毫濫徵。似此申飭。年年歸於文具。事之無謂。孰甚於是。今番則自本司各別嚴飭。仍令該道臣。另加探察。作弊差人。勿論營屬衙差宮監。道伯隨現嚴治後。形止報本司。其中軍門將官輩。如有犯科。先治罪後卽狀聞。至於分等狀啓勿施事。固好。而待新伯下去。更令分等。如是之際。將至深冬。窮民望哺方切。得無泄泄之歎乎。分等。姑令依狀請施行。就其分等。如有見漏之面。更修成册報來之意。詳細措辭。嚴飭分等。旣從狀辭所請諸條。豈置勿施之科。之次邑之尤甚面。新還餉四分一停退。軍保及身貢米布。三分一停退。之次邑之之次面。稍實邑之尤甚面。新還餉五分一停退。軍保及身貢米布。四分一停退。原州均廳納大米以錢代捧事。旌善春牟。待麥秋本色捧納事。竝與末端兩條。依狀請施行。而尤甚邑定配罪人移配事。數雖不多。昨夜已有下敎。今無可論矣。災結事。畿甸湖西亦未磨勘。此一款。雖令新道臣狀聞後稟處。似不至愆期。以此分付。使之今日內擧行。
정조 7년 · 강
召見承旨李在學及有司堂上徐有隣趙時俊于誠正閣。
정조 7년 · 목
子曰。原春道分等狀啓。纔已判下。而北關事。誠極悶然。王化隔遠。穡事兇荒。官無賑周之穀。民無奠安之望言念及此。錦玉靡寧。丙申監賑。雖未有實效。明春不可無監賑之擧。而實難其人。勢使閣臣承宣中擇送。而閣臣皆出。承旨中左副。曾經北評事。熟諳風土人心。故予方屬意矣。予曰。此後諸道分等狀啓來到。本司有堂上無待下敎。來詣闕下。以爲卽地回啓之地可也。
정조 7년 · 강
許施京畿春大同停退之請。
정조 7년 · 목
有司堂上徐有隣啓言。九月初七日綸音中。有春大同停退條。尤甚邑及之次稍實邑尤甚面里。姑勿發令。以待分等事命下矣。今則畿甸分等。旣已依狀請施行。宜有分數蠲恤之政。尤甚邑則全數停退。之次邑尤甚面里折半停退。之次邑之次面里。稍實邑尤甚面里。三分一停退。以紓民力。恐合事宜。故敢達矣。從之。
정조 7년 · 강
遞承旨鄭志儉。以徐龍輔代之。
정조 7년 · 목
敎曰。左承旨許遞。前望單子入之。又敎曰。新除授承旨牌招察任。
정조 7년 · 강
御春塘臺。行試藝。
정조 7년 · 목
自內詣春塘臺。○予曰。試官牌去來催促。未時前若無去來。無論試官與監試官。卿宰以下。直捧禁推傳旨之意。分付政院。原春監司今日內。使之肅謝之意。一體分付。予曰。黃海道分等狀啓。今此來到云。備局有司堂上。就議大臣後。草記以聞之意。分付。○試藝罷後。以布木賞賜入格人有次。仍還內。
정조 7년 · 강
遞執義金載人。司諫洪彥喆。持平姜忱。
정조 7년 · 목
敎曰。政官牌招開政。○政院啓言。文武科覆試監試官單子。修正以入。而兩司或在外傳旨未下。無以備員受點。在外人。合有變通。何以爲之。敎以。在外及傳旨未下竝許遞。今日政差出。
정조 7년 · 강
有政。吏曹參判趙時俊。兵曹判書李★(土+甲)進。
정조 7년 · 목
以徐鼎修爲原春監司。洪文泳爲執義。李昌漢爲司諫。金明赫爲訓戎僉使。
정조 7년 · 강
命原春監司。使之今日謝恩。
정조 7년 · 목
敎曰。持平前望單子入之。待下批牌招察任。
정조 7년 · 강
召見原春監司徐鼎修于誠正閣。
정조 7년 · 목
予曰。東民之憂。可勝慨哉。顚連之狀。遑急之情。像想于中。如在於前。接濟之謨。慰安之道。專在於道伯。而今年得人。自此而可紓予東顧之憂矣。鼎修曰。臣百不肖似。曾未經事。猝當重寄。恐致僨誤之患矣。予曰。何日辭朝乎。鼎修曰。初九日欲辭陞矣。
정조 7년 · 강
召見有司堂上徐有隣趙時俊于誠正閣。仍行召對。承旨徐龍輔。閣臣尹行任。玉堂林濟遠李太亨。假注書金孝建。兼春秋金健修金鳳顯。
정조 7년 · 목
講國朝寶鑑。○予曰。黃海道年分狀啓。今始上來矣。海西穡事。雖云稍勝於諸道。而沿海諸邑。皆爲尤甚。可想民情之亦係遑汲。新還催科。尙難差應。舊還何不擧論。災頉所請。雖曰過當。小數何必靳持。竝依狀請許施。不害爲寧失之意。卿等所見果何如。有隣曰。誠如惟在朝家處分矣。予曰。海西距京最近。無異畿甸。且長山南北。不甚懸隔。而長山以南。則以錢代納。以北則以布上納。故以南之民偏歇。以北之民偏苦。此甚無義。況今綿農失歉。代錢之請。不可不施。其餘軍保身布各項。爲民除弊之端。一從狀請。此皆予恤民隱祛民瘼之至意。而未知實惠能得下究否耶。有隣等曰。今此道臣所請。未免過濫。而逐條許施。皆出於曲民之聖意。爲方伯守令者。孰不欽仰。思所以對揚萬一耶哉。予曰。原春道沿海邑。以貢獻魚膳。爲弊不小。在朝家不甚關緊。在小民大爲弊瘼者。東伯下去時。予欲。諭而減之。而至於濟州熟鰒。越海歲貢。實爲巨弊。故予於御極以後。使之蠲罷。統營貢鰒。亦無限節故如非不得不用處。未嘗卜定。蓋不欲以口腹之累。爲生民貽弊故也。未知實惠之有無也。時俊曰。臣待罪嶺藩時。聞統營之言。則其爲德澤於民不些云矣。
정조 7년 · 강
備局。以海西災實分等狀覆啓。
정조 7년 · 목
備邊司啓言。卽見黃海監司沈念祖災實分等狀啓。則海州等四邑置之尤甚。文化等十四邑置之之次。瑞興等六邑置之稍實。仍以爲。地部所劃災一千結外。二千六百七十結。特命加劃。目今民弊後錄條陳。請令廟堂稟旨矣。其一。舊還五千石。皆在尤甚之次邑。實無新舊竝徵之勢。舊還限明秋。特許停退事也。其一。豆太通一道。以折半代捧。正租荒租尤甚邑折半。之次邑三分一。稍實邑四分一。以相當穀許令代納。待明秋還作本色事也。其一。管理營所管大興山城餉還依近例還分中。限折半捧留本色事也。其一。大興山城餉穀之在於礪峴倉。糶糴於白川者二千石。今秋爲始。移納松都內倉。而嚴冬輸納。實是難支之弊。今秋則使白川民。依前輸納於礪峴。明春則分給松民。以爲待明秋移納松營事也。其一。今年條三軍門廚院所納軍保米太。依他軍保一疋例。每名米六斗代錢二兩式。太十二斗代錢二兩式。特許代錢上納。長山以北。自今年爲始。永爲作錢事。定式施行事也。其一。牙兵入防。特爲停番事也。其一。推奴徵債。限明秋防塞事也。分等依狀請施行。所請災結事。海西歉荒。多在沿邑。災頉之夥然不足爲怪。而本道畓總。自來尠少。今年穡事。無損昨秋。所請之數。未免過當。依昨年例。毋論元劃與加劃。準三千結許施。以爲精細査櫛。酌量分俵之地。舊還之當初五千石分排者。不無斟量。尤甚邑請退。猶或可也。而竝及之次。殆無限節。尤甚邑當捧一千五百九十石。特爲停退。之次邑當捧三千四百石零。使之準捧。豆太荒租代捧事。所請分數。亦涉稍過。豆太則通一道三分一。正荒租尤甚邑三分一。之次邑四分一。稍實邑五分一許令代捧。待明秋還作本色。大興山城餉還之限折半捧留本色。白川民所受礪峴鎭餉還之移納松都者。依前輸納本鎭事。依狀請許施。三軍門廚院保米太。以錢代捧。長山以北。自今年永爲作錢定式事。此是軍門支放廚院需用之資。全數作錢。勢有掣礙。而此時民情。亦不可不念。毋論長山南北。竝令限折半作錢。而作錢規式。一依畿湖已例施行。至於長山北永爲作錢。此係變通。有難輕許。更爲商確於軍門廚院。從後稟處。牙兵入防停止及推奴徵債防寒事。請竝依狀請許施。允之。敎以。海西穡事。雖有勝於畿湖等五道。而此昨年。不無少遜。所請加劃災結。猶不至太濫。今難剋減數百結。所益亦不甚夥多。準數許施。政令寧失之義。依狀請。以二千六百七十結。特爲加劃。舊還停退事。之次邑豈可全然防塞。況以新還準捧。道啓旣有質言。竝與舊糴而催科。誠有所不忍。之次邑當捧條。限折半亦許停退。豆太正荒租代捧事。道臣所請。必有酌量。又若豆太之被災。最甚於他穀。諸路同然。元無彼此。豆太則折半代捧。正荒租分數代捧。竝依狀請許施。管理營所管金川白川餉穀。折半捧留或本鎭仍納事及末段兩條。竝依狀請施行。軍保及匠保分數代捧事。依草記施行。諸條之幾皆逐一許施。蓋欲使災歲窮民。安土奠業也。萬有一道伯忽於檢察。致使實惠。不能下究。隨聞論罪。當從道伯始。以此意另加措辭嚴飭。
정조 7년 · 강
命時囚南公著等議處。
정조 7년 · 목
義禁府啓言。封彌官長水察訪南公著原情。泛稱遲晩。請刑推得情。又啓言。典牲主簿韓商新原情。泛稱遲晩。請刑推得情。竝敎以。除刑推議處。
정조 7년 · 강
照勘時囚宋銓。
정조 7년 · 목
義禁府啓言。黃海道監試初試試官都事宋銓。身爲主試。考籍未了。徑先揭榜。致有冒赴入格之弊。事甚駭然。以此照律。杖一百收贖。告身盡行追奪。私罪施行。允之。敎以。功減一等。
정조 7년 · 목
刑曹啓言。平安監司李性源。旣已遲晩。當照律。而係是二品。臣曹不敢擅便。請上裁。敎以。照律安徐。
정조 7년 · 목
義禁府啓言。三陟府徒三年定配罪人柳憲周。長淵縣移配。而仍前罪目。請依例押送于新定配所。○刑曹啓言。災邑編配罪人。稍實邑中散配事命下矣。崔復煥鐵原府。奴德用橫城縣。李五福平康縣。婢雪雲禮洪川縣。宋泰潤金化縣。鄭奉祥金城縣。竝移定配所。卽爲押送之意。分付道臣。其中高城罪人李孝得。今六月。以假稱學齋直。酗酒作拏罪。自本曹定配矣。日前該道移文內。逃還京中。譏捕促送爲請。故今方定刑吏譏捕。而亦令配所官刻期跟捕事。發關嚴飭。待執捉當爲移配。而配所官之常時不能檢飭之罪。姑待限滿請論勘。允之。
정조 7년 · 목
予曰。閣誌今旣就緖。而尙多釐正處。一直提學登對時。持入之意。言及可也。
정조 7년 · 목
昌聖曰。醫官入直。則依例擧行。兒醫一員。則不必別定直所矣。有兼尙衣院官員者。使之入直本院。似爲便好矣。予曰好矣。予曰。近日市直何如。昌聖曰。比向來稍勝。而尙不免踊貴矣。予曰。今年之歉荒。比昨年何似。昌聖曰。比昨年不可同語。而未免荐飢。故穀貴則甚矣。予曰。都下民情。想亦艱囏。而今則諸道盡歉。旣無移來之粟。各倉俱虛。亦無分賑之道。將未知何以爲好也。
정조 7년 · 강
遞承旨李獻慶。以李邦榮代之。
정조 7년 · 목
因獻慶牌不進罷職傳旨。敎以。許遞前望單子入之。又敎曰。新除授承旨牌招察任。
정조 7년 · 강
原春監司徐鼎修疏辭新除藩任。賜例批。
정조 7년 · 강
命開城留守狀啓還下送。更爲修整上送。
정조 7년 · 목
因開城留守徐有防狀啓。敎以。當初擧條。旣有狀聞後稟處之命。則此狀啓結語中。論報備局緣由馳啓云云。可謂外題。此狀啓還下送。更爲修整上送事回諭。
정조 7년 · 강
給大邱府囕戶恤典。
정조 7년 · 목
慶尙監司李秉模。以熊囕人命馳啓。敎以。恤典依虎囕例擧行事分付。賞典亦依他道。以捉虎例擧行事。一體回諭。○黃海兵使李潤慶。以海州捉熊馳啓。敎以。賞典旣用捉虎之例。恤典宜無異同。才於他道狀啓。以此意回諭。而前此巡營狀本。無恤典稟處等語。恤典依虎囕例擧行。諸道一體分付矣。令備局知悉。
정조 7년 · 강
命全羅監司趙時偉。越俸一等。
정조 7년 · 목
全羅監司趙時偉以爲。婢罪人千愛溺死。不能檢節。惶恐待罪事。敎以。卿則越俸一等。
정조 7년 · 목
予謂泰川縣監李敏采曰。關西雖云免歉。民事亦當多難。着念爲治。使之先退。
정조 7년 · 강
召見京畿監司沈頥之于誠正閣。
정조 7년 · 목
予曰。近日則道內民事何如云耶。頥之曰。比向來別無加損。而漸當深冬。且値捧糴。所聞與所見。尤有難處者矣。予曰。捧糴之道。亦如何云耶。頥之曰。今年節序過晩。收穫差遲。故自今月以後。始有開倉之邑。而守令以當捧爲計。民間亦以必納爲言云矣。予曰。賑政當前。守令之老病難治者。不必待殿最。及今改差爲好矣。予曰。今年道內當捧之數。爲幾何。頥之曰。竝耗則爲二十八萬七千石矣。予曰。道內稅米貿易事。因爲中止乎。頥之曰。關西米作錢條六萬兩中三萬兩。移報於儲置米價本。餘數三萬兩。今方作穀。而目今米直高登。貿遷極艱。且收聚民穀。實非裕民力足民食之道。大同米五千石。又許加劃於本道。留作常賑穀。惠廳則以關關米作錢條三萬兩似好。而關係經用。不敢仰西下詢廟堂處之何如。予曰。度支穀簿。入不當出。明知其難繼來年。請得勢所不免。卿所請萬包穀代錢之事。雖欲靳持。在經費無甚大益。畢竟請得。亦不係於是。不必詢于廟堂。徒致持難。依卿所奏施行可也。頤之曰。本留穀五萬石。不可不遷動。以爲嗣歲之糧。而江保米更爲請得。則於賑濟之資。誠爲萬幸。沁留似爲爭執矣。予曰。有民然後。有國有軍。江都雖保障重地。而先活生民然後。可保汪都。卿有可請之事。勿拘爲之也。予曰。卿之所請。不計皆從。亶出爲吾民之意也。實惠之下究。專在於區別虛實。分等面里。卿須着意於此等處。亦爲申飭於守宰處。俾有實效之地可也。
정조 7년 · 강
改差豊德府使李潤國。
정조 7년 · 목
京畿監司沈頥之啓言。去春經賑之人。則旣諳民情。自夏新到之倅。則姑觀治績。而豊德府使李潤國。以其身病呈狀乞遞。此時守令。有難輕易遞改。以調理察任之意申飭。而方當俵災催科之際。曠務可悶。請改差。敎以。實病旣如此。然則改差。今日政不拘常格。無論文武各別擇差。○敎曰。豊德府使李潤國改差。今日政。不拘常格。無論文武。各別擇差。待下批辭朝。
정조 7년 · 강
命京畿公都會。以明秋退行。
정조 7년 · 목
京畿監司沈頥之啓言。本道公都會。每於十月設行。而當此災歲。試邑廚傳。擧子裏糧。俱有其害。以明秋退行。則似爲公私兩便故敢達矣。從之。
정조 7년 · 강
命破船罪人。移文還送。
정조 7년 · 목
京畿監司沈頥之啓言。破般罪人之三年囚繫。準十次刑訊後。還送原籍官。是法典所載。而第今沿海諸邑。俱是尤甚。多人滯獄。實有主客俱困之弊。雖未準限。還送原籍官。請以爲定式擧行。敎以。奸情覈實。不在於敗船地方與原籍之官。況値災歲。不必膠守常格。以此意措辭。移文該道。卽爲還送。
정조 7년 · 강
許施畿伯江都米許劃之請。
정조 7년 · 목
京畿監司沈頥之啓言。本道穀總與民戶。元不相當。每當春糶。輒請加分。而今年時留庫。爲五萬一千石。當捧爲二十八萬八千石。今番停退者。約爲八萬石零。當年準捧之時。尙請加分。至於今年。雖竝與留庫五萬石而計之。不能當今春分給二十八萬石之數。況明春賑資。又將除出於此中者乎。停退實數。今方申飭各邑。星火修報。從當以不足之數仰聞。而江都米一萬石許劃之意。向筵已承下敎。趁時獲蒙處分然後。可以分排磨鍊故敢達矣。從之。
정조 7년 · 강
副校理姜彛正。以母病縣道上疏乞遞。賜批。
정조 7년 · 목
以洪文泳爲副修撰。田文顯爲豊德府使。
정조 7년 · 강
判下禮曹金奉伊等上言覆啓。
정조 7년 · 목
因該曹金奉伊等上言査啓回啓。敎以。依回啓。兩道道臣處。措辭嚴飭。典牲署所管牛隻之分授列邑。不止巨濟之漆川一島。此則卿取考分授數爻。仍又參量遠近道里。如有可以釐正之事。具意見論理草記。又因幼學崔復觀上言査啓回啓。敎以。干恩與訟冤不同。卿曹之防啓。儘有意見。而遐土人之急於顯親。往往有上言請褒之擧者。足驗其出於至切之情。此等人何必過加責備。況屢登於狀單。見格於抄啓之類。尤何可禁其申請。此一款。卿更加商量。論理回啓。
정조 7년 · 강
召見有司堂上徐有隣趙時俊及豊德府使田文顯于誠正閣。仍行召對。承旨李邦榮。閣臣鄭志儉。玉堂林濟遠李太亨。假注書金孝建。兼春秋金健修金鳳顯。
정조 7년 · 목
予曰。湖南民事。固料其遑急之狀。而今見分等狀啓。尤知其至此極矣。中心矜惻。實不知何以爲計也。辛丑年嶺南還上停退。爲十六萬石。今依此例除給。慰諭使不可不下送。而自京下去。則貽弊不些。道內守令中曾經侍從者。別定差員則爲好。卿等之見。以爲如何。有隣等曰。實合事宜。以此磨鍊似好矣。予曰。昨年畿內蕩減結錢大同。而此爲富戶之利。而貧民則不得蒙惠。今此湖南。減給身布。則於小民。似爲大益矣。有隣等曰。果如聖敎。爲惠則不些。而但軍門經用。多有苟艱矣。予曰均廳設置。蓋出爲民之意也。軍門所用。則使均廳移補。未爲不可矣。予曰。藥院貢竹。嶺營所納。足可繼用。民間之輸納。沿路之運致。其弊爲多。濟馬上來時。亦多爲弊云。竝令停減爲好矣。有隣曰。若然則畿湖民弊。幾乎盡除矣。予曰。廚院所供。爲民巨弊者。必欲除減。卿等須思量以奏。有隣等曰。自丙申以來。雖御供緊關之需。有弊於民者。盡數蠲減。今則似無可除之物矣。予曰。廚院所在貢膳定例册子持入。予命備堂曰。詳考册子中所貢物件。有所可減者。言送政院以奏可也。予曰。無論文武。近密則一也。近日道伯則以閣臣中除授。守令則以別軍職輩除授者。蓋欲體念予意。懷安吾民之意也。以近侍之臣。而不思所以報效之道。則他尙何說。今於豊德。果爲得人矣。雖至手足騈胝。宜有安集之政矣。予曰。視民如子。各別勤勵。使先退。予曰。更鼓已闌。民憂政深。召對則後日爲之。完營狀本。明當回啓。卿等姑爲退去。
정조 7년 · 목
予曰。關東九郡之民。流離顚連之狀。有不忍聞矣。賙濟之穀。當自朝家區劃。而至於抄飢分賑之責。專在於守宰。卿於莅任之後。必須另飭也。鼎修曰。臣以無似。猥承重寄。而本道歉荒。挽近所無。民憂溢目。實爲罔措矣。
정조 7년 · 강
召見承旨趙興鎭。藝文提學鄭民始于誠正閣。
정조 7년 · 목
予曰。備局謄錄中。近年年分事目及還上停退數爻。使有司堂上。條例書入之意分付。
정조 7년 · 강
召見承旨李在學。備局有司堂上徐有隣趙時俊于誠正閣。
정조 7년 · 목
予曰。湖南民事。如是遑急。若無別般軫恤之道。民何以奠居聊生乎。新還已令停退。常供亦使蠲減。外此而亦有一事一物之可除可減者。予不靳持於爲民除弊之地矣。卿等思量以奏可也。有隣等曰。近年以來。蠲減物種。非止一二。而至於今番。則耽羅之產鬣。藥院之貢竹。亦皆停退。惠澤之浹人肌骨者。於斯至矣。實無加惠之道矣。
정조 7년 · 강
遞承旨趙興鎭。
정조 7년 · 목
敎曰。同副承旨見其實恙。勢難强令察任許遞。前望單子入之。
정조 7년 · 강
下綸音于湖南民人等。